Наставно-уметничко-научном већу Факултета музичке уметности у Београду

Б е о г р а д, Краља Милана 50

Сенату Универзитета уметности у Београду

Б е о г р а д, Косанчићев венац 29

**ИЗВЕШТАЈ КОМИСИЈЕ ЗА ОЦЕНУ И ОДБРАНУ**

**ДОКТОРСКОГ УМЕТНИЧКОГ ПРОЈЕКТА:**

***Интерпретативни и технички захтеви композиција за контрабас Нина Роте, Франка Прота и Ивана Јевтића под утицајем различитих музичких наслеђа***

**Кандидат: Душан Здравковић**

 Комисија за оцену и одбрану у саставу: мр Гордана Матијевић Недељковић, редовни професор ФМУ, председник Комисије, др ум. Слободан Герић, редовни професор ФМУ, ментор, др Александра Паладин, доцент, Факултет савремених уметности, коментор, др ум. Срђан Сретеновић, редовни професор ФМУ и др ум. Љубинко Лазић, редовни професор Факултета уметности у Нишу, упознала се са писаним делом докторског уметничког пројекта *Интерпретативни и технички захтеви композиција за контрабас Нина Роте, Франка Прота и Ивана Јевтића под утицајем различитих музичких наслеђа* и присуствовала јавној уметничкој презентацији кандидата Душана Здравковића. На основу сазнања која је стекла анализом овог рада, биографских података, досадашњих уметничких резултата кандидата и уметничке презентације, Комисија подноси Наставно - уметничко - научном већу Факултета музичке уметности и Сенату Универзитета уметности у Београду следећи

**И З В Е Ш Т А Ј**

 Овај извештај садржи: уводни део - хронологију докторског уметничког пројекта, биографске податке, анализу јавне уметничке презентације и писаног докторског уметничког пројекта кандидата, оцену остварених резултата са критичким освртом као и закључак Комисије са образложењем.

**УВОДНИ ДЕО**

**ХРОНОЛОГИЈА ДОКТОРСКОГ УМЕТНИЧКОГ ПРОЈЕКТА**

 **Душан Здравковић** пријавио је тему докторског уметничког пројектапод називом: „Интерпретативни и технички захтеви композиција за контрабас Нина Роте, Франка Прота и Ивана Јевтића под утицајем различитих музичких наслеђа“.

 На предлог Катедре за гудачке инструменте бр. 01-743/24 од дана 08. априла 2024. године, Веће Факултета на седници од 10. априла 2024. године донело је одлуку бр. 01-806/24 од 15. априла 2024. године о именовању Комисије за оцену предлога докторског уметничког пројекта, у саставу:

др ум. **Срђан Сретеновић, редовни професор, председник Комисије,**

др ум. **Слободан Герић, редовни професор,**

др ум. **Мина Менделсон, редовни професор Факултета уметности у Нишу.**

Веће Факултета на седници од 15. маја 2024. године донело је **одлуку бр. 01-953/24 од 15. маја 2024. године о усвајању позитивног Извештаја бр. 01-906/24 од 10. маја 2024. године Комисије за оцену предлога докторског уметничког пројекта** и одобравању теме докторског уметничког пројекта под под називом: „Интерпретативни и технички захтеви композиција за контрабас Нина Роте, Франка Прота и Ивана Јевтића под утицајем различитих музичких наслеђа“.

Сенат Универзитета уметности у Београду на седници од 30. маја 2024. године донео је одлуку бр. 7/283 од 04. јула 2024. године (бр. 01-1381/24 од 05. јула 2024. године) о одобравању рада на реализацији докторског уметничког пројекта. **За ментора докторског уметничког пројекта именован је др ум. Слободан Герић, ред.проф., а за коментора др Александра Паладин, доцент Факултета савремених уметности.**

На основу обавештења ментора бр. 01-2890/24 од 27. новембра 2024. године и предлога Катедре бр. 01-2724/24 од 12. новембра 2024. године, Веће Факултета на седници одржаној 04. децембра 2024. године донело је одлуку бр. 01-2989/24 од 06. децембра 2024. године о именовању Комисије за оцену и одбрану докторског уметничког пројекта, у саставу:

 мр **Гордана Матијевић Недељковић**, редовни професор, председник Комисије,

 др ум. **Слободан Герић**, редовни професор, ментор,

 др **Александра Паладин**, доцент Факултета савремених уметности, коментор,

 др ум. **Срђан Сретеновић**, редовни професор,

 др ум. **Љубинко Лазић**, редовни професор, Факултет уметности у Нишу.

**БИОГРАФИЈА КАНДИДАТА**

 Душан Здравковић је рођен 25. маја 1984. године у Ћуприји. Школовање је започео 1993. године у музичкој школи „Миленко Живковић“ у Параћину на одсеку виолина. 1998. године уписује „Школу за музичке таленте“ у Ћуприји и отпочиње школовање на контрабасу, у класи Саше Куленовића. Мастер диплому је стекао на факултету музичке уметности у Београду, у класи професора Слободана Герића. Учесник на бројних концерата широм Србије, наступајући соло и као члан камерних и оркестарских ансамбала. Добитник је бројних награда на домаћим и иностраним такмичењима. Добитник је бројних стипендија, између осталог и стипендије Норвешке владе за мастер студије које је уписао 2008. године, у класи професора Игора Елисеева. Исте године, на јесен почиње да наступа са „Stavanger Symphony orchestra“, са којима је учествовао на бројним турнејама широм Европе. Након тога, започиње сарадњу са бројним ансамблима у Аустрији и Немачкој, као и Симфонијским оркестром РТС. Године 2015, почиње да предаје у Школи за музичке таленте у Ћуприји, где предаје и данас. Његови ученици данас студирају у Фрајбургу, Берлину, Љубљани, Београду итд..

**СПИСАК НАСТУПА**

**Соло наступи:**

- Дан школе за музичке таленте, Сала позоришта Ћуприја 2002.

- Концерт Школе за музичке таленте, МШ Коста Манојловић Земун 2003.

- Наступ у малој сали Задужбије Илије Коларца Београд 2003.

- Реситал у Сали позоришта Ћуприја 2004.

- Наступ у Галерији САНУ Београд 2004.

- Наступ у Сали Српског народног позоришта 2006.

- Наступ у великој сали Задужбине Илије Коларца Београд 2007.

**Наступи у значајним дворанама широм земље:**

Задужбина Илије М. Коларца, Југословенско драмско позориште, Југословенска кинотека, Сава центар, Ректорат универзитета у Београду, Скупштина града Београда, Народни музеј, Дом војске, Студентски културни центар, Удружење књижевника Србије

**Такмичења:**

- Републичко такмичење 2001. Прва награда

- Такмичење Петар Коњовић 2002. Прва награда

- Републичко такмичење 2003. Лауреат такмичења

- Такмичење оркестара Нерпелт, Белгија 2002 Прва награда

- Такмичење оркестара Нирећхаза Мађарска 2003. Прва награда

**Усавршавања:**

Душан Здравковић се усавршавао код великог броја контрабасиста. Неки од њих су : Зоран Марковић (Словенија), Алберто Бочини (Италија), Свен Хауген (Норвешка), Игор Елисеев (Русија).

**АНАЛИЗА ДОКТОРСКОГ УМЕТНИЧКОГ ПРОЈЕКТА**

**Јавна уметничка презентација**

 Душан Здравковић је у оквиру своје јавне уметничке презентације докторског уметничког пројекта наступио на концерту, 14. децембра 2024. године у 20 часова, у сали Хришћанске адвентистичке цркве у Београду, којем су присуствовали сви чланови именоване комисије. Концерт под именом *Три премијере*, одржан је у оквиру 33. Међународног фестивала “Басоманија”. Циљ оваквог концепта концерта је ширење репертоара за солистички контрабас и гудачки оркестар са три новонаручене композиције за тај концерт.

**Програм концерта:**

 Татјана Милошевић Мијановић: *Осам осећајних фрагмената* за контрабас и гудачки оркестар, солиста Слободан Герић

 Иван Јевтић: *Параћински концерт* за контрабас и гудачки оркестар, солиста Душан Здравковић

 Александара Седлар: *Gera Concerto* за контрабас и гудачки оркестар, солиста Слободан Герић

 Камерни оркестар Гудачи светог Ђорђа, диригент Србољуб Динић

 Како и сам назив теме овог докторског уметничког пројекта докторанда Душана Здравковића *Интерпретативни и технички захтеви композиција за контрабас Нина Роте, Франка Прота и Ивана Јевтића под утицајем различитих музичких наслеђа* најављује, овај рад се на први поглед потуно неспојивим музичким делима три различита композитора. То и јесте интригантно и изазовно за рад јер се бави капиталним делима за солистички контрабас Нина Роте и Франка Прота, поређујући са новим делом једног од највећих српских композитора Ивана Јевтића.

 *Параћински концерт* за контрабас и гудачки оркестар је троставачно дело које са својим оквирним трајањем од око двадесет минута оставља пуно простора за различито третирање контрабасистичке деонице насупрот оркестра, некада музикално уклопљене у структуру дела а некада директно супротстављене. Солиста Душан Здравковић је имао ту привилегију да практично и сам учествује у стварању овог значајног дела за контрабас, консултујући се током целог периода настанка дела са композитором Иваном Jевтићем који је и посветио ово дело колеги Здравковићу. Први став концерта доноси паторалну тему у контрабасу написану у високом регистру што само по себи јесте изазов за солисту који је Душан Здравковић веома успешно савладао. Остатак првог става концерта доноси и музички оригиналан материјал музичког разговора солисте и оркестра који даје особен карактер овог става.

 Други став концерта доноси нову атмосферу почев од унисоне теме солисте и оркестра оставаљајући солистички контрабас у највишем регистру са кантиленом која је сама по себи највећи изазов на контрабасу као инструменту. Променама оваквих музичких тема завршава се други став.

 Трећи став почиње мини канденцом контрабаса. Став се наставља у музичком маниру и препознатњивим језиком највећих композиција композитора Ивана Јевтића. Технички и музички захтеви које композитор поставља и тражи од извођача диктирају висок ниво солисте који је овом приликом Душан Здравковић и оправдао у сваком смислу. Општи је утисак је да само настајање овог дела за контрабас, као и остала два која су такође премијерно изведена на овом концерту, велики допринос ширења литературе за солистички контрабас. Ова три концерта су и прва три концета икада написана од српских композитора за овај инструмент поред наравно већ познатих дела Зорана Ерића *Оff* и *Blues & Rhytm* која су настала 1983. и 2009. године.

 Овим је успешно заокружено тумачење дела Ивана Јевтића *Параћински концерт* за контрабас и гудачки оркестар, што јесте нови допринос контрабасистичкој пракси солистичког свирања.

**Анализа писаног рада докторског уметничког пројекта**

 Писани део рада докторског уметничког пројекта докторанда Душана Здравковића под називом *Интерпретативни и технички захтеви композиција за контрабас Нина Роте, Франка Прота и Ивана Јевтића под утицајем различитих музичких наслеђа* садржи све елементе који су утицали на формирање његове уметничке интерпретације *Параћинског концерта* Ивана Јевтића. Рад чине увод, пет поглавља, закључак и списак коришћене литературе и вебографија.

 Уводни део (поглавље 1, стр. 4-6) чине експликација идеје и план реализације пројекта. У оквиру њега аутор је представио неке од основних проблема тзв. *информисаног извођења*, о коме ће се, касније, кроз рад, аналитичније бавити. Дефинисао је фазе истраживачког рада.

 Фокус кратког другог поглавља (стр. 6), као и трећег (стр. 6) усмерен је ка дефинисању предмета и циља истраживања, а потом и метода истраживања, на основу којих је пројектовао реализацију крајњих закључака. Изабране композиције је означио као остварења која су базирана на различитим фолклорним утицајима и другим културно-географским одредницама, које извођачу дају значајну информацију за прецизну интерпретацију. У контексту поменутог аутор отвара питање неопходности да извођач буде информисан о биографским подацима композитора, као и о интенцијама времена у коме је стварао са циљем да таква сазнања искористи у процесу обликовања звука. У том смислу показана је и интенција да ће у даљем раду управо такви елементи бити посебно анализирани као смерница која извођача усмерава у правцу правилне интерпретације.

 У четвртом поглављу (стр. 7-18) – *Концерт за контрабас: Divertimento Concertante per contrabass e orchestra Нино Рота* – представљено је наведено значајно остварење за контрабас италијанског композитора Роте, које, према речима аутора предстаља пример успшне сарадње композитора и извођача. Аутор га у уводном делу овог поглавља прво представља у формалном смислу, у контексту времена у коме је дело настало. Потом упознаје са основним биографским подацима о композитору Роти, те се посебно бави његовом каријером у филмској музици. Са циљем да касније у анализи укаже и на његова педагошка искуства која је искористио и у стваралачком раду, он га представља кроз ову призму, указујући и на утицаје приватног живота и окружења средине из које је поникао. Цитирајући адекватне сегменте из литературе аутор је недвосмислено на Роту указао као на ствараоца који се у италијанској музици 20. века изразио у потпуности оригинално.

Посебно потпоглавље (стр. 10) бави се контекстом настанка дела *Divertimento Concertante per Contrabbasso e orchestra*, које је настало у сарадњи једног од водећих контрабасиста тога доба - Франка Петракија и композитора. Кроз овај сегмент текста је аналитично представљена креативна сарадња двојице уметника која је значајне резултате дала у контексту развоја контрабасистичке технике, али и обликовања Ротиног стилског језика. Посебан акценат дат је техничкој изражајности дела која је проистекла из Петракијевих извођачких искустава, посебно технике свирања гудалом. У том контексту посебна је и веза Роте као педагога и Петракија као педагога, из чијих искустава израстају технички задаци *Дивертимента*. Заједничка сарадња двојице уметника – композитора и извођача – имала је резултат и на дефинисање посебног прстореда, који се базира на Петракијевим искуствима дефинисаним у његовом уџбенику *Simplified Higher Technique* .

У посебном потпоглављу (стр. 13) простор је дат анализи Ротиног композиционог стила, са освртом и на стил филмске музике, по којој је најпознатији. Исти елементи сагледани су и у контексту анализираног дела за контрабас.

Посебну целину чини и потпоглавље у коме се аутор бави техничким и интерпретативним захтевима концерта *Divertimento Concertante per Contrabbasso e orchestra* (стр. 14), те економијом покрета леве руке и позицијама приликом свирања овог дела. Решења су понуђена на основу педагошких искустава Петракијевог поменутог уџбеника, а аналитички приступ који је примењен показује изузетно познавање и промишљање аутора рада о превазилажењу техничких проблема и интерпретационих захтева. Посебно је у том контексту анализирана и техника десне руке, са циљем да се представи као предуслов за постизање жељеног карактера (стр. 16).

Надградњу анализе чини потпоглавље „Естетски параметри“ који су базирани на упоредној естетској анализи интерпретације *Divertimenta* и музичких тема из филма *Амаркорд* (стр. 17). Кроз њега су сагледани и елементи изражајности Ротине музике (стр- 20).

Надградњу овог поглавља чини и упоредна анализа најзначајнијих извођења *Divertimenta* (стр. 25). Анализа је рађења према више критеријумима. То су временска дистанца у односу на настанак композиције, оригинални снимци, вођење фразе, колорит у звуку, разноврсност артикулације али и општа имагинација, визура извођача и убедљивост извођења, густина записа, професионални микс и мастеринг. Анализи су подвргнута следећа извоења: Одона Раша (2019), Рика Стотијн (2016) и Богуслава Фуртока (2016). Овакав приступ дао је ширу слику интерпретативних могућности Ротиног концерта, а у контексту овог рада најзначајнији су резултати добијени у контексту техничко-изражајних елемената извођења.

Пето поглавље (стр. 31 - 52) – „Соната за контрабас *Соната 1963* Франк Прото“ – коцептуално је обликовано слично претходном. Започиње основним информацијама о делу, те следи биографско потпоглавље (стр. 31) у оквиру кога је аутор представио основне информације о животу композитора које су у функцији анализе која потом следи.

У потпоглављу „Настанак *Сонате* и естетски параметри“ ( стр. 33) бави се историјским контекстом у коме је дело настало, који је непосредно у вези са биографским информацијама. У оквиру њега аутор износи и свој став у односу на полемику да ли је контрабас солистички или оркестарски инструмент, говорећи о различитим ставовима који се често сучељавају. Дело је анализирано по ставовима, пратећи основне елементе мелодијске изражајности. Она је у појединим случајевима сагледавана у контексту промене хармонског плана, карактера става, али и стила, где поједини ефекти (посебно ритмички) долазе као пракса различитих наслеђа ( на пример, џез).

Кроз посебно потпоглавље (стр. 39) сагледане су специфичности *Сонате* и извођачка перспектива овог дела. Посебност представља чињеница да у њему доминирају елементи џеза, музичког правца специфичне тоналности, метрике, ритма и хармонских поступака, што представља посебан извођачи изазов посебно за класично колованог контрабасисту. У том контексту аутор посебно упознаје са стилским особеностима тог правца, као и о поджанровима који су из њега произашли као пто су блуз, свинг, бибап и други. У посебном поглављу бави се утицајима џеза на интерпретативне елемнте сонате (стр. 41), што поред аналитичког осврта има посеба утицај на осмишљавање саме интерпретације. Посебно се бави појединим техникама као што су, на пример, свирање пициката или начинима свирања вештачких флажолета.

Ово поглавље заокружује, као и претходно, анализа упоредних извођења *Сонате 1963*, базирана их на већ поменутим критеријумима из претходног поглавља (стр. 47). Анализи су подвргнута извођења Артјома Ћиркова (2015), Џона Ебингера (1996) и Каталин Ротаруја (1995) која показују различита извођачка искуства, посебно у технички сложеним интерпретативним одсецима.

Шесто поглавље (стр. 53 – 69) базирано је на анализи концерта за контрабас и гудаче композитора Ивана Јевтића, који носи назив *Параћински концерт*. Следећи праксу дефинисану у претхоним поглављима аутор и овога пута прати концепт при коме прво уопштено формално и концептуално представља дело, а потом пружа и информације о композитору (стр. 53) које су и овог пута изузетно значајне у контексту сагледавања Јевтићеве поетике изражене у овом остварењу.

Посебно потпоглавље посвећено је настанку концерта, с обзиром на чињеницу да је дело настало као плод заједничке сарадње кандидата Душана Здравковића и композитора Ивана Јевтића (стр. 56). На тај начин су стваралачки, али и извођачки сублимирана искуства као што је то учињено у Ротином *Divertimentu*, уз сагледавање специфичности процеса који се одвијао на другачији начин. У овом потпоглављу аутор описује процес кроз поступке који су следили у обликовању фраза, регистара, артикулације, штрихова, са циљем да се технички и изражајно постигне звучни ефекат који ће потцртати стваралачку естетику Јевтићевог уметничког језика. Стваралачка креативност која се у процесу настанка овог дела одвијала у два правца – композиторски и извођачи – звучно је резултирала новим остварењем које као сасвим посебно стоји и као једно од изузетно значајних у домену литературе за контрабас међу делима домаћих стваралаца.

Посебност овом раду даје потпоглавље рађено на бази интервјуа који је кандидат радио са Иваном Јевтићем (стр. 58), кроз који се може дефинисати стваралачки процес који је резултирао делом које своје изражајно упориште има у фолклору, као специфичном идентитету композиторовог језика. Сагледавање процеса настанка из угла композитора, а не аналитичара, представља нову истраживачку призму. којој је метод интервјуа дао посебан креативни печат.

Посебно потпоглавље посвећено је специфичностима техничко-интепретативних захтева концерта (стр. 60). Кроз њега је тумачена и формално-тонална анализа дела, као и специфични ефекти који су коришћени у функцији остваривања различитих звучних специфичности. Аутор прати и динамички план у контексту изградње мелодијских фраза, те указује на интересантна модулаторна решења, од којих су нека произашла из фолклорне праксе.

Посебно, аутор се бави и позицијама на контрабасу у контексту постизања боље звучности инструмента. Анализа овог сегмента указује на технички промишљену интерпретацију која има за циљ остваривање стабилности звука. Посебно се бави различитим техникама свирања на контрабасу, као што су флажолети, пицикато, глисандо кретање, двозвуци и друге, анализом начина свирања брзих пасажа и артикулацијом.

За разлику од композиција Роте и Протера, компарација се у поглављу посвећеном музици Ивана Јевтића одвија на плану сагледавања свирања његових различитих дела с обзиром на чињеницу да је Душан Здравковић премијерно извео овај концерт. Овој анализи подвргнути су Концерт за виолу *Vers Byzance* (*Ка Византији*) (1984) и *Концерт за алт саксофо,* каодела кроз која се може пратити упориште и инспирација у традицији.

У поглављу „Принципи извођачке концепције“ (стр. 69) аутор дефинише појам *информисане интерпретације* и кроз његову призму сагледава концепт интерпретације Јевтићевог *Параћинског концерта*. Овакав поступак је веома значајан за будућа извођења овог дела, као једна од могућности која може да постане упориште за нове интерпретативне концепте.

У Закључку (стр. 70) аутор сублимира своја истраживачка искуства, прави паралелу између анализираних дела, те даје лични став у погледу информисане интерпретације као модела који има за циљ да концептуелно обликује извођачки израз у контексту језика композитора, али и личне интерпретативне сензибилности. У том смислу закључак доноси иновативна упутства значајна као путоказ будућим извођачима о могућим правцима дефинисања интерпретативног стила.

 На крају рада налази се списак литературе броји 14 наслова књига и научних радова који припадају домену стручне литературе и енциклопедијске грађе. У оквиру литературе је и вебографија (20 линкова), попис интервјуа, као и списак партитура из којих су преузети нотни примери.

 Рад је богат нотним примерима који су илустразивни у контексту разматрања различитих аналитичких проблема на које аутор посебно указује.

**ОЦЕНА ОСТВАРЕНИХ РЕЗУЛТАТА И КРИТИЧКИ ОСВРТ РЕФЕРЕНАТА**

Резултат истраживања, приказаног у писаном делу рада докторског уметничког пројекта, Душан Здравковић је на најбољи начин испољио кроз наступ на концерту у оквиру своје јавне уметничке презентације. Током интерпретације *Параћинског концерта* уз „Гудаче Св. Ђорђа“, којима је дириговао Србољуб Динић,приказао је суштинско разумевање Јевтићевог музичког израза на високом професионалном нивоу. Његов начин интерпретације је сугестиван, комуницира са публиком, експресиван. Представио га је истовремено као снажног и темпераментног извођача, истовремено музикалног и поетичног, што као особености у потпуности звучно комуницирају са истраживањем које је спроведено у писаном делу рада. На наступу је остварио неподељени утисак комисије о изузетно успешно постигнутом резултату на концертном подијуму.

 У писаном делу рада представљени су чиниоци који су утицали на ток осмишљавања интерпретације и у том смислу информације и запажања која се налазе у њему јесу значајна смерница за сваког извођача на овом инструменту у правцу обликовања сопствене интерпретације. У том смислу комисија похваљује и резултат који је кандидат представио у писаном делу докторског уметничког пројекта, будући да је реч о тексту који је писан јасним и концизним језиком, утемељеном на релевантним изворима, односно адекватној аналитичкој апаратури. Аутор је веома сложену тему успешно систематизовао и проблематизовао у служби надоградње сопственог интерпретаторског искуства. Он је материји приступио професионално, уз строго поштовање научне методологије, испољивши креативност и радозналост да теми приступи из различитих визура.

**ЗАКЉУЧАК СА ОБРАЗЛОЖЕЊЕМ УМЕТНИЧКОГ ДОПРИНОСА ДОКТОРСКОГ УМЕТНИЧКОГ ПРОЈЕКТА**

 Докторски уметнички пројекат Душана Здравковића у целини представља неоспорно веома успео подухват, вишеструко користан у домаћој музичкој јавности.

 Концерт, као део јавне уметничке презентације и као укупни резултат истраживања писаног рада докторског уметничког пројекта, представља вредан уметнички чин реализован убедљиво и на веома високом професионалном нивоу који је оставио на Комисију и публику врло интензиван утисак.

 На основу свега наведеног Комисија за оцену и одбрану докторског уметничког пројекта Душана Здравковића под називом: „Интерпретативни и технички захтеви композиција за контрабас Нина Роте, Франка Прота и Ивана Јевтића под утицајем различитих музичких наслеђа“ сматра да је кандидат испунио све предвиђене услове и захтеве на докторским уметничким студијама и једногласно предлаже Наставно-уметничко-научном већу Факултета музичке уметности и Сенату Универзитета уметности да прихвати овај Извештај и одобри јавну одбрану докторског уметничког пројекта.

У Београду, Комисија:

07.05.2024.године

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 мр Гордана Матијевић Недељковић,

 редовни професор ФМУ, председник Комисије

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 др ум. Слободан Герић, редовни професор ФМУ, ментор

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 др Александра Паладин, доцент,

 Факултет савремених уметности, коментор

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 др ум. Срђан Сретеновић, редовни професор ФМУ

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 др ум. Љубинко Лазић, редовни професор, Факултет уметности у Нишу